Bodø, september 2019 Tilbake i Bodø er kommunens idrettssjef overrasket. Han har akkurat fått vite at banen fra Nordlandshallen ble solgt og lagt på ny i Zagreb. – Dette skulle aldri ha skjedd. Alt virker å være satt i et system, og det er flere som bør føle seg lurt, sier Lars Bang. TV 2 har vist ham de siste bevisene på at kunstgresset som kommunen skulle kaste, er det samme som på banen i Kroatia. Et FIFA-godkjent laboratorium, Sports Lab i England, har sammenlignet gresstrå fra banen i Zagreb med en rest av gresset fra Nordlandshallen, som fortsatt eksisterer i Bodø. – Gresstråene som er testet er etter all sannsynlighet de samme, skriver direktør Eric O’Donnell i en e-post. ASIE er forelagt resultatene fra testen, men har ikke besvart spørsmålene om funnene.

Idrettssjefen i Bodø synes at det er trist og alvorlig at banen de mente var helsefarlig å spille på, brukes av barn i Zagreb. – Ungene i Kroatia fortjener et bedre kunstgress enn dette, sier Lars Bang. – Har dere et ansvar for at kunstgresset har havnet i Zagreb? – Det kan godt tenkes, men vi har ikke visst hva som har foregått. Vi må gå tilbake til entreprenøren ProTurf for å få klarhet i hva som har skjedd.

Frans Gøran Rønning er daglig leder og eier i ProTurf, som hadde oppdraget og leide inn ASIE som underleverandør. På spørsmål om hva som har skjedd med banen fra Nordlandshallen, svarer han at ikke han har oversikt. – Nordlandshallen har jeg ikke veldig god kontroll på, det skal jeg innrømme. Den ble sendt til Estland, men jeg har ikke videre kontroll, sier Rønning og mener kunstgresset er levert en godkjent avfallsstasjon. – Er ikke det spesielt at du ikke har kontroll over hva som har skjedd med det dere har bestilling på? – Jo, jeg tar den. Jeg har tenkt veldig mye på det. Og hva er det jeg tenker når jeg stiller meg selv det spørsmålet? Jeg tenker at jeg har egentlig ikke kontroll over noe av kunstgresset jeg sender ut av landet. Det kan hende at jeg har litt dårlig samvittighet for det, sier han.

I flere måneder har TV 2 hatt kontakt med ASIE. Allerede i de første samtalene var selskapets leder, Raul Lättemägi, åpen om at de selger gamle, norske kunstgressbaner i utlandet. De siste fem månedene har han unngått å snakke med TV 2, og ønsket at all kommunikasjon skal gå gjennom deres norske advokater. Men i vår ble han observert av TV 2 på selskapets mellomlager utenfor Lillestrøm. Der fikk han spørsmål om ASIEs virksomhet. Lättemägi svarer igjen at kunstgresset de fjerner fra norske baner vil være i markedet for videresalg, dersom noen ønsker å kjøpe det. Han påpeker også at de ikke har avtaler med norske kommuner, deriblant Bodø.

– Vi forholder oss ikke til noen av baneeierne i Norge, for vår kunde er kunstgressleverandørene og de lokale entreprenørene, sier estlenderen. – Så de vet hva dere gjør? – Selvfølgelig. At de har solgt det gamle kunstgresset i Nordlandshallen til Zagreb, blir avvist av advokatene. På alle øvrige spørsmål om hva som har skjedd med kunstgresset fra Nordlandshallen, har selskapet henvist til avtalen de har hatt med ProTurf.